C 47/124
HU
Az Európai Unió Hivatalos Lapja
2023.2.7.
2022. július 6., szerda
32. megismétli, hogy alapvető fontosságú a koszovói hivatalos nyelvek tanulásának intézményesítése, valamint a hivatalos nyelveken nyújtott szolgáltatásokhoz és információkhoz való egyenlő hozzáférés; e tekintetben üdvözli a Pristinai Egyetem balkáni tanulmányokkal foglalkozó tanszékének létrehozását, valamint a koszovói hivatalos nyelvek tanulására szolgáló nyelvi központ létrehozásáról szóló határozatot;
33. ismételten szorgalmazza a kisebbségekhez tartozó személyek, köztük a roma, az askáli, az egyiptomi, a bosnyák, a török és a goráni közösségek, valamint a fogyatékossággal élő és a lakóhelyüket elhagyni kényszerült személyek fokozottabb befogadását azáltal, hogy rendszerszintű intézményi megközelítés révén megfelelő egészségügyi ellátáshoz, szociális védelemhez, oktatáshoz, igazságszolgáltatáshoz, lakhatáshoz, foglalkoztatási lehetőségekhez és egyéb szociális és közszolgáltatásokhoz való hozzáférést biztosítanak számukra, miközben hatékonyan kezelik a hátrányos megkülönböztetés interszekcionális formáit, amelyekkel e csoportok szembesülnek; hangsúlyosabb erőfeszítéseket sürget a cigányellenesség elleni küzdelem terén; ösztönzi a kormányt, hogy gyorsítsa fel a roma, askáli és egyiptomi közösségek koszovói integrációjára irányuló, a 2021–2026 közötti időszakra szóló új stratégiával és cselekvési tervvel kapcsolatos munkát;
34. felszólít azon középiskolai tankönyvek sürgős felülvizsgálatára, amelyek félrevezető tájékoztatást nyújtanak, és diszkriminatív nyelvezetet és leírásokat használnak az etnikai kisebbségekkel, a szexuális kisebbségekkel és a nőkkel összefüggésben; ösztönzi a kormányzati hatóságokat, hogy folytassák a 2021 végén elindított, „Az alap- és középfokú oktatás európai uniós támogatása” elnevezésű és az EU által támogatott kezdeményezést, amelynek célja e tankönyvek frissítése;
35. elismerését fejezi ki Koszovónak a vallási közösségek békés egymás mellett élése miatt, és felszólítja Koszovót, hogy fokozza erőfeszítéseit annak érdekében, hogy a kisebbségi csoportok számára biztosítsa az egyenlő esélyeket, a politikai és kulturális életben való megfelelő képviseletet, valamint nemzeti és vallási kisebbségei kulturális örökségének, nyelvének és hagyományainak védelmét; üdvözli a koszovói kormány arra irányuló kezdeményezését, hogy a belső párbeszéd részeként rendszeresen konzultáljon és találkozzon a Koszovóban élő valamennyi közösséggel, és üdvözli a kisebbségi ügyekért és az emberi jogokért felelős új miniszterelnök-helyettesi poszt kormányon belüli létrehozását;
36. elismeri, hogy Koszovó alkotmánya nagyon progresszív a kisebbségi jogok tekintetében; ezzel összefüggésben sajnálattal veszi tudomásul, hogy a koszovói nemzetgyűlésben 2018 májusában nyilvántartásba vett, közel 500, önmagát történetileg bolgárnak valló ember által benyújtott petíciót az ország parlamentje még nem vizsgálta meg, és javasolja, hogy e csoportok jogait törvényben rögzítsék és a gyakorlatban is érvényesítsék;
37. hangsúlyozza, hogy a szabad média a demokrácia egyik alapvető pillére, és hogy az újságírókat meg kell védeni a politikai nyomástól; elítéli a rájuk nehezedő politikai nyomást, valamint a közéleti részvételt akadályozó stratégiai perek révén történő megfélemlítésüket, ami öncenzúrához is vezet; hangsúlyozza, hogy elfogadhatatlan az újságírókkal szembeni rágalmazó nyelvezet használata; óva int minden olyan kijelentéstől, amely megbélyegzi a médiát, különösen a tisztviselők és közéleti személyiségek részéről, akiknek példát kell mutatniuk;
38. megállapítja, hogy a médiakörnyezetben az elmúlt években torzulások tapasztalhatók amiatt, hogy a magánszektor nagy volumenű beruházások révén növelte befolyását a jelentősebb médiaorgánumok felett, és az online médiát gyakran kereskedelmi és politikai zsarolásra használja; megismétli, hogy biztosítani kell a média átláthatóságát, beleértve annak tulajdonosi viszonyait is; üdvözli az RTK közszolgálati műsorszolgáltató új igazgatótanácsának átlátható és érdemeken alapuló eljárás keretében történő kinevezését; kéri, hogy találjanak fenntartható megoldást az RTK szerkesztői függetlenségének biztosítására;
39. súlyos aggodalmának ad hangot amiatt, hogy Koszovóban továbbra is magas a kapcsolati és a nemi alapú erőszak, valamint a gyermekek elleni erőszak szintje és a nőgyilkosságok száma, továbbá gyenge az igazságszolgáltatás teljesítménye a nőgyilkosságok és a nemi alapú erőszak hatékony üldözése terén; felszólít a családon belüli és a nemi alapú erőszak elleni nemzeti stratégia hatékony végrehajtására; hangsúlyozza, hogy az oktatás kulcsfontosságú a nemi alapú megkülönböztetés elleni küzdelemben; hangsúlyozza, hogy biztosítani kell a nemi alapú erőszak valamennyi formája elleni védelmet, illetve az ilyen esetek megelőzését és bírósági szankcionálását szolgáló rendszer megfelelő működését, többek között a nemek közötti egyenlőséget figyelembe vevő bűnüldöző tisztviselők és bírák számának növelése, a női menedékhelyeknek nyújtott támogatás, az áldozatoknak nyújtott jogi segítség, valamint figyelemfelkeltő kampányok révén;